[pic] | EUROOPA ÜHENDUSTE KOMISJON |

Brüssel 22.10.2007

KOM(2007) 645 lõplik

2005/0241 (COD)

Muudetud ettepanek:

EUROOPA PARLAMENDI JA NÕUKOGU MÄÄRUS

reisijate meritsi ja siseveekogudel vedajate vastutuse kohta õnnetusjuhtumite korral

(komisjoni esitatud EÜ asutamislepingu artikli 250 lõike 2 alusel)

2005/0241 (COD)

Muudetud ettepanek:

EUROOPA PARLAMENDI JA NÕUKOGU MÄÄRUS

reisijate meritsi ja siseveekogudel vedajate vastutuse kohta õnnetusjuhtumite korral

(EMPs kohaldatav tekst)

1. Menetluse etapp

Komisjon võttis ettepaneku – KOM (2005) 592 – COD/2005/0241 – vastu 23. novembril 2005 ning edastas selle Euroopa Parlamendile ja nõukogule 13. veebruaril 2006.

Euroopa Majandus- ja Sotsiaalkomitee võttis komisjoni ettepaneku kohta vastu arvamuse 13. septembril 2006.

Regioonide Komitee võttis komisjoni ettepaneku kohta vastu arvamuse 15. juunil 2006.

Euroopa Parlament võttis esimesel lugemisel 25. aprillil 2007 vastu 27 muudatust.

2. Ettepaneku eesmärk

Eesmärk on pakkuda kõikidele laevareisijatele ja vedajatele sõltumata laeva marsruudist kooskõlastatud õiguslikku raamistikku, milles oleks kindlaks määratud nende õigused ja kohustused. Selle kooskõlastamise tase peaks olema piisavalt kõrge, et tagada mitte üksnes kahjude õiglasem hüvitamine, vaid ka õnnetuste tõhusam ennetamine.

Ettepaneku eesmärk on võtta ühenduse õigusse üle reisijate ja nende pagasi mereveo 1974. aasta Ateena konventsiooni 2002. aasta protokoll, mis võeti vastu Rahvusvahelise Mereorganisatsiooni egiidi all (edaspidi „2002. aasta Ateena konventsioon“). 2002. aasta Ateena konventsioon on ajakohane tekst, milles on selgelt sätestatud reisijate ja vedajate õigused ja kohustused, nähtud ette vedaja süüta vastutuskord meresõidu vahejuhtumist tulenevate kahjude korral, määratud kindlaks piisavalt kõrged hüvitiste ülemmäärad, nõutud kõikidelt vedajatelt kindlustussertifikaati ning sätestatud, et kahjusaaja võib hüvitise saamiseks pöörduda otse kindlustusandja poole.

Tuleb märkida, et paralleelselt kõnealuse algatusega kavatsevad liikmesriigid ja ühendus ühineda 2002. aasta Ateena konventsiooniga[1].

Kõnealuse konventsiooni ühenduse õigusse ülevõtmisega kaasnevad teatavad kohandused.

- Ateena konventsioon hõlmab üksnes rahvusvahelist meretransporti. Komisjon teeb ettepaneku laiendada kohaldamisala kabotaažile (meretransport ühe ja sama liikmesriigi piires) ja siseveetranspordile;

- kuna ühtlustamisest peaksid kasu saama nii reisijad kui vedajad, tuleks konventsioonist välja jätta säte, mille kohaselt võib liikmesriik eraldi võtta vastu konventsioonis sätestatutest kõrgemad hüvitiste piirmäärad;

- tuleks lisada meede, mille eesmärk on hüvitada senisest soodsamalt puuetega inimeste varustusele tekitatud kahju;

- tuleks lisada ettemaksete tegemise kohustus;

- tuleks lisada kohustus teavitada reisijaid nende õigustest.

3. Muudetud ettepaneku eesmärk

Muudetud ettepaneku eesmärk on kohandada esialgset ettepanekut vastavalt teatavatele Euroopa Parlamendi muudatusettepanekutele.

4. Märkused Euroopa Parlamendi vastu võetud muudatuste kohta

4.1 Muudatused, millega komisjon nõustub

Komisjon nõustub muudatustega 2, 3, 5, 6, 7, 8, 10, 11, 12, 13, 14 ja 15.

4.2 Muudatused, millega komisjon nõustub osaliselt või pärast ümbersõnastamist

Muudatusega 1 nõustub komisjon üksnes osaliselt. Kõnealuse muudatuse viimast lauset võib mõista nii, et kohustusliku kindlustussüsteemi kehtestamine ei tohi mõjutada kindlustusandjaid. Komisjon leiab, et kõnealune lause tuleks välja jätta, kuna see ei vasta tegelikkusele. Kohustusliku kindlustussüsteemi kehtestamine mõjutab paratamatult kindlustusturgu.

4.3. Muudatused, millega komisjon ei nõustu

Komisjon ei nõustu muudatustega 4 ja 9 ning 16–27.

5. Muudetud ettepanek

Võttes arvesse EÜ asutamislepingu artikli 250 lõiget 2, muudab komisjon oma ettepanekut eespool osutatud viisil.

[1] Nõukogu otsuse ettepanek, mis käsitleb Euroopa Ühenduse ühinemist reisijate ja nende pagasi mereveo 1974. aasta Ateena konventsiooni 2002. aasta protokolliga – KOM(2003) 375, 24. juuni 2003. Vastuvõtmisel.